als_Latn dik_Latn sna_Latn
Prishtinë, 11 dhjetor 2013 – Në mbledhjen e sotme Qeveria e Kosovës miratoi Projektligjin për Ratifikimin e Marrëveshjes për Statusin e Anëtarëve të Forcave të Armatosura të Republikës së Shqipërisë dhe të Forcës së Sigurisë së Republikës së Kosovës gjatë qëndrimit të përkohshëm në territoret e shteteve të treta. Marrëveshja është pjesë përbërëse e Projektligjit dhe do të zbatohet nga ana e të dyja vendeve.
Në mbledhjen e sotme, Qeveria po ashtu ka miratuar tri rregullore të organizimit të brendshëm dhe të sistematizimit të vendeve të punës në Ministrinë e Punëve të Brendshme; në Ministrinë e Bujqësisë, Pylltarisë dhe Zhvillimit Rural; si dhe në Ministrinë e Infrastrukturës.
Kabineti qeveritar ka miratuar vendimin për shqyrtimin e mëtejshëm të kërkesës për shpronësime, për interes publik, të pronave të paluajtshme dhe zotëruesve të interesit, për nevojën e ndërtimit të Kompleksit Memorial “Kulla e Zahir Pajazitit” në fshatin Orllan, komuna e Podujevës dhe të Kompleksit të varrezave të dëshmorëve të rënë në “Betejën e Koshares” në Koshare komuna e Gjakovës.
Gjithashtu është miratuar vendimi përfundimtar për shpronësimet me interes publik të pronave të paluajtshme të pronarëve dhe zotëruesve të interesit të cilat preken nga ndërtimi i rrugës nacionale Prishtinë – Mitrovicë.
Qeveria ka aprovuar edhe vendimin për miratimin e listës së përbashkët të mallrave me përdorim ushtarak të cilat i nënshtrohen kontrollit shtetërorë të importit dhe eksportit. Departamenti për mallrat Strategjike në Ministrinë e Tregtisë dhe Industrisë dhe Komisioni për licencimin e mallrave dhe shërbimeve strategjike do të mbikëqyrë zbatimin e këtij vendimi.
Qeveria ka miratuar edhe vendimin për ndërprerjen e ruajtjes dhe sigurisë së objekteve qeveritare nga Policia e Kosovës, të cilat janë vlerësuar me shkallën zero (0) të rrezikshmërisë. Policia e Kosovës ka vlerësuar se angazhimi i pjesëtarëve të Policisë së Kosovës, 126 zyrtarë policorë, në sigurimin e këtyre objekteve nuk përkojnë fare me objektivat dhe misionin e Policisë së Kosovës. Sipas vendimit, duke filluar nga 1 janari 2014, Policia nuk do të ofrojë shërbimet e sigurimit të objekteve zyrtare, ku është vlerësuar shkalla zero (0) e rrezikshmërisë së tyre. Sipas nevojës, këto ministri dhe institucione, mund të organizojnë sigurimin e objekteve të tyre përmes angazhimit të kompanive private apo nga burimet e brendshme njerëzore të tyre.
Ministrja e Integrimeve Evropiane, Vlora Çitaku ka rekomanduar që kuadrot që dalin nga Skema e Profesionistëve të rinj, që bashkëfinancohet nga Qeveria e Republikës së Kosovës dhe Komisioni Evropian, të angazhohen në detyra dhe përgjegjësi në ministri dhe agjenci të Qeverisë së Kosovës.
Qeveria ka emëruar në pozitën e drejtorit të përgjithshëm të Agjencisë së Shoqërisë së Informacionit, Kujtim Gashin.
als_Latn als_Latn als_Latn als_Latn als_Latn als_Latn als_Latn als_Latn